CELEX: 62015CN0626
Language: sk
Date: 2015-11-23 00:00:00
Title: Vec C-626/15: Žaloba podaná 23. novembra 2015 – Európska komisia/Rada Európskej únie

15.2.2016   
            
            
               SK
            
            
               Úradný vestník Európskej únie
            
            
               C 59/5
            
         Žaloba podaná 23. novembra 2015 – Európska komisia/Rada Európskej únie
   (Vec C-626/15)
   (2016/C 059/04)
   Jazyk konania: francúzština
   
      Účastníci konania
   
   
      Žalobkyňa: Európska komisia (v zastúpení: A. Bouquet, E. Paasivirta, C. Hermes, splnomocnení zástupcovia)
   
      Žalovaná: Rada Európskej únie
   
      Návrhy žalobkyne
   
   
               —
            
            
               čiastočne zrušiť rozhodnutie Rady z 11. septembra 2015 obsiahnuté v záveroch Predsedu Výboru stálych predstaviteľov z 11. septembra 2015, ktorými sa schvaľuje predloženie v mene Únie a členských štátov dokumentu na rokovanie o budúcom návrhu v Komisii, ktorý sa týka zachovania živých antarktických morských zdrojov a zameriava sa na vytvorenie chránenej morskej oblasti vo Weddellovom mori, uvedených v súhrnnom zázname z 2554-tého stretnutia Výboru stálych predstaviteľov z 23. septembra 2015 (Dokument 11837/15, bod 65, strany 19 a 20, a Dokument 11644/1/15/REV) v rozsahu, v akom Rada rozhodla, že tento dokument na rokovanie bude predložený v mene Únie a členských štátov namiesto jeho predloženia výlučne v mene Únie,
            
         
               —
            
            
               zaviazať Radu Európskej únie na náhradu trov konania.
            
         
      Žalobné dôvody a hlavné tvrdenia
   
   Touto žalobou Komisia navrhuje, aby Súdny dvor zrušil rozhodnutie Rady z 11. septembra 2015 v rozsahu, v akom Rada rozhodla, že dokument na rokovanie v Komisii, ktorý sa týka zachovania živých antarktických morských zdrojov a je zameraný na vytvorenie chránenej morskej oblasti vo Weddellovom mori, bude predložený v mene Únie a členských štátov namiesto jeho predloženia výlučne v mene Únie.
   Komisia sa domnieva, že v rozsahu, v akom napadnuté rozhodnutie považuje právomoc v predmetnej oblasti za spoločnú, v dôsledku čoho by mal byť dokument na rokovanie prijatý na základe konsenzu a predložený v mene Únie a jej členských štátov, je protiprávne, a to tým, že bráni Komisii predložiť tento dokument výlučne v mene Únie v rozpore s výlučnou právomocou Únie v tejto oblasti (a s právomocou Komisie zastupovať Úniu).
   Komisia predkladá dva žalobné dôvody na podporu svojej žaloby o neplatnosť napadnutého rozhodnutia.
   V prvom rade Komisia tvrdí, že Rada tým, že prijala napadnutý akt porušila výlučnú právomoc Únie v oblasti zachovania živých morských zdrojov, ako je stanovená v článku 3 ods. 1 bode d) ZFEÚ. Po prvé sa Komisia domnieva, že Rada nezohľadnila právny kontexte napadnutého aktu, a to ani v rámci Dohovoru o zachovaní živých antarktických morských zdrojov, ani v rámci Únie. Po druhé sa Komisia domnieva, že Rada nezohľadnila cieľ a obsah tohto opatrenia.
   V druhom rade Komisia subsidiárne tvrdí, že aj keby sa opatrenie nepovažovalo za opatrenie na zachovanie morských biologických zdrojov v zmysle článku 3 ods. 1 písm. d) ZFEÚ, prijatím napadnutého aktu Rada v každom prípade porušila výlučnú právomoc Únie, keďže Únia má výlučnú vonkajšiu právomoc v tejto oblasti, pretože zamýšľané pravidlo môže mať vplyv na pravidlá Únie alebo zmeniť ich dosah v zmysle článku 3 ods. 2 ZFEÚ. Po prvé sa Komisia domnieva, že Rada nezohľadnila, že zamýšľané opatrenie môže mať vplyv alebo zmeniť dve nariadenia sekundárneho práva [nariadenie (ES) č. 600/2004 (1) a nariadenie (ES) č. 601/2004 (2)]. Po druhé sa Komisia domnieva, že Rada nezohľadnila ovplyvnenie alebo pozmenenie rámcového stanoviska Únie z júna 2014.
   
      (1)  Nariadenie Rady (ES) č. 600/2004 z 22. marca 2004, ktoré ustanovuje niektoré technické opatrenia uplatniteľné na činnosti rybolovu v oblasti, na ktorú sa vzťahuje Dohovor o ochrane antarktických morských živých zdrojov (Ú. v. EÚ L 97, s. 1; Mim. vyd. 04/007, s. 43).
   
      (2)  Nariadenie Rady (ES) č. 601/2004 z 22. marca 2004, ktorým sa ustanovujú určité kontrolné opatrenia pri rybárskych činnostiach v oblasti, na ktorú sa vzťahuje Dohovor o ochrane živých antarktických morských zdrojov, a ktorým sa zrušujú nariadenia (EHS) č. 3943/90, (ES) č. 66/98 a (ES) č. 1721/1999 (Ú. v. EÚ L 97, s. 16; Mim. vyd. 11/051, s. 52).